P. Hrušovský, podpredseda NR SR: (2001-09-17):
Páni poslanci, sú to naozaj zmluvy, ktoré nevyvolávajú žiadne konflikty medzi opozíciou alebo koalíciou, preto by som vás poprosil, aby ste boli ústretoví, a preto žiadam pána ministra pôdohospodárstva Koncoša, aby uviedol najskôr návrh na vyslovenie súhlasu Národnej rady Slovenskej republiky s prístupom Slovenskej republiky k Dohovoru Organizácie Spojených národov o boji proti dezertifikácii v krajinách postihnutých vážnym suchom, hlavne v Afrike, ktorý prerokúvame ako tlač 1067. Pán minister, máte slovo. P. Koncoš, minister pôdohospodárstva SR: Ďakujem pekne, pán predsedajúci. Pani poslankyne, páni poslanci, táto požiadavka na prerokovanie návrhu na vyslovenie súhlasu Národnej rady Slovenskej republiky s prístupom Slovenskej republiky k Dohovoru Organizácie Spojených národov o boji proti dezertifikácii v krajinách postihnutých vážnym suchom vyplynula skôr z návrhu výboru pre pôdohospodárstvo, pretože už o tri dni bude zasadať správna rada, ktorá bude na základe prístupu k tomuto dohovoru posudzovať aj jednotlivé krajiny a ich žiadosti o poskytnutie prostriedkov na zamedzenie dezertifikácii a na boj proti suchu. Tak toto je veľmi dôležitý pádny dôvod. Materiál návrh na prístup Slovenskej republiky k Dohovoru Organizácie Spojených národov o boji proti dezertifikácii v krajinách postihnutých vážnym suchom alebo dezertifikáciou hlavne v Afrike predkladám za účelom zabezpečiť prístup našej krajiny súbežne s ďalšími štátmi strednej a východnej Európy k tretiemu najväčšiemu dohovoru OSN, ktorý sa týka životného prostredia a pôdohospodárstva. Dohovor sa sústreďuje na boj s rozširovaním púšte, osobitne v Afrike, a aktuálne problémy odstraňovania následkov sucha efektívnymi opatreniami na všetkých úrovniach a za medzinárodnej spolupráce. Dohovor má tiež napomáhať obnovu, ochranu a udržateľné využívanie pôdy a vodných zdrojov, zlepšenie životných podmienok a prispievať k zachovaniu biologickej rozmanitosti v krajinách zmluvných strán. Záväzky Slovenskej republiky, ktoré vyplývajú z prístupu Slovenskej republiky k dohovoru, budú zabezpečované v rámci Ministerstva pôdohospodárstva Slovenskej republiky v spolupráci s medzirezortným poradným výborom s Ministerstvom životného prostredia Slovenskej republiky a Ministerstvom zdravotníctva, pardon, zahraničných vecí Slovenskej republiky. Tento medzirezortný poradný výbor bude zriadený pri ministerstve pôdohospodárstva. Odborné úlohy podľa národného akčného plánu bude zabezpečovať národné koordinačné stredisko dohovoru na Výskumnom ústave pôdoznalectva a ochrany pôdy v Bratislave. Prístup Slovenskej republiky k dohovoru nevytvára nároky na štátny rozpočet v roku 2001. Záväzok Slovenskej republiky ako zmluvnej strany dohovoru sa navrhuje uhradiť v rámci štátneho rozpočtu kapitoly Ministerstva pôdohospodárstva Slovenskej republiky na rok 2002 činnosť a zriadenie národného strediska a členský príspevok vo výške 2 500 amerických dolárov v rámci limitu výdavkov kapitoly Ministerstva zahraničných vecí Slovenskej republiky z prostriedkov účelovo určených na poplatky a príspevky Slovenskej republiky medzinárodným organizáciám. Materiál prerokovala vláda Slovenskej republiky 19. apríla 2001 a prijala uznesenie č. 348, v ktorom súhlasila s prístupom Slovenskej republiky k uvedenému dohovoru. V zmysle vyššie uvedenej skutočnosti si vás dovoľujem požiadať o podporu návrhu na prístup Slovenskej republiky k tomuto vážnemu celosvetovému dohovoru, ktorý má vplyv na zachovanie dôstojného života na planéte Zem.